Nimisõnaklass

**Nimisõnaklass** ehk **klass** on keeleteaduses grammatiline kategooria, mis jaotab nimisõnu ühiste semantiliste tunnustega rühmadesse. "Nimisõnaklassi" kõrval kasutatakse indoeuroopa keelte käsitlustes peamiselt terminit "grammatiline sugu".

## Üldist
Nimisõnaklasside tüüpe on erinevaid. Nimisõnu võib kategoriseerida sõna kuju või siis referendi funktsiooni, elususe, suuruse, kuju, loendatavuse vms järgi. Klasside loomisel on oma osa ka keele kõnelejaskonna teadmistel, kogemustel ja rahvausundil. Et iga nimisõna peab kuuluma mingisse klassi, võib jaotus olla mitmete sõnade puhul üsna arbitraarne. Üldiselt on suurema klasside arvuga keeltes ühe klassi sõnade vahel semantilised seosed nõrgemad.

Nimisõnaklassid nõuavad ühildumist. Nimisõnafraasis võivad nimisõnale endale ja selle laienditele liituda klassi markeerivad afiksid. Verbis võivad olla markeeritud ka argumentide klassid. Ka asesõnad võivad olla eri klasside puhul erinevad.

## Näiteid
Eesti keeles ja ka teistes soome-ugri keeltes nimisõnaklassi kategooria puudub, kuid eriti levinud on see Aafrikas kõneldavates bantu keeltes ning Austraalia keeltes. Paljudes indoeuroopa keeltes on kaks või kolm klassi, mille kohta kasutatakse sünonüümset terminit "grammatiline sugu".

### Suahiili keel
Suahiili keeles on nimisõnaklassi marker nimisõna tüves endas prefiksina. Mitmed klassid eristuvad veel omakorda arvu poolest, nt inimesi grupeeriva klassi prefiks ainsuses on *m-*, näiteks *mtoto* 'laps'  ning mitmuses *wa*-, nt *watoto* 'lapsed'. Sõnajuurele teise klassi markeri panemine muudab sõna tähendust. Näiteks abstraktsete mõistete klassi prefiksi *u-* lisamine juurele *toto* saame *utoto* 'lapsepõlv'. Klassiga ühilduvad nii verbid kui ka omadussõnad.

Verbis markeeritakse nii subjekti kui ka objekti klassi. Näiteks on järgmises lauses subjekt markeeritud keeli tähistava prefiksiga *ki-* ning objekt inimesi tähistava prefiksiga *wa*-.
:::

### Djirbali keel
Djirbali keel jaotab nimisõnad nelja klassi:

* I klass: mehed, kängurud, enamik kalu ja madusid, kuu, bumerangid, raha jm,
* II klass: naised, tule ja veega seonduv, enamik linde, päike ja muud tähed jm,
* III klass: söödavad puu- ja köögiviljad, vilju kandvad puud, 
* IV klass: muru, liiv, kivid, mesilased, liha, tuul, keeled jm.

Klassiga ühildub nimisõnaga kaasas käiv marker. Need on nominatiivis I klassi *bayi*, II klassi *balan*, III klassi *balam* ja IV klassi *bala*.

## Klassid ''vs.'' klassifikaatorid

Teine viis nimisõnu jaotada on klassifikaatorite abil. Kui klassi markerid on tavaliselt seotud morfeemid, siis klassifikaatorid on enamasti iseseisvad sõnad ning nimisõnafraasile need tähendust juurde ei anna. Malai keeles on klassifikaatorid näiteks inimestele, loomadele, ümaratele esemetele, piklikutele esemetele, lilledele jm., klassifikaator peab esinema loendatavatel sõnadel koos arvsõnaga.
:::

Klassifikaatorite hulk keeltes on tavaliselt palju suurem kui klasside hulk keeltes. Klassifikaatorid on avatum klass ehk sinna võib kergemalt lisanduda uusi liikmeid. Klassidega süsteemis on iga nimisõna paigutatud mingisugusesse klassi, kuid klassifikaatoritega keeltes võib leiduda nimisõnu, mis ei kuulu ühtegi kategooriasse. Samuti ei nõua klassifikaatorid ühildumist.
## Viited